ATP30 ส่งซิกกำไรไตรมาส 2 โตต่อเนื่อง รับแผนพัฒนาระบบเดินรถ-คุมต้นทุน
ATP30 ส่งซิกกำไรไตรมาส 2 โตต่อเนื่อง รับแผนพัฒนาระบบเดินรถ-คุมต้นทุน
ATP30 ส่งซิกกำไรไตรมาส 2 โตต่อเนื่อง รับแผนพัฒนาระบบเดินรถ-คุมต้นทุน
10 พ.ค. 2562

นายปิยะ เตชากูล กรรมการผู้จัดการ บริษัท เอทีพี 30 จำกัด (มหาชน) หรือ ATP30 เปิดเผยถึงผลประกอบการงวดไตรมาส 1 ปี 2562 ว่า บริษัทมีรายได้รวม 113.45 ล้านบาท เพิ่มขึ้นจากช่วงเดียวกันปีก่อนที่มีรายได้รวม 100.95 ล้านบาท จำนวน 12.50 ล้านบาท หรือเพิ่มขึ้น 12.38 % และมีกำไรสุทธิ 12.17 ล้านบาท เพิ่มขึ้นจากช่วงเดียวกันของปีก่อนที่มีกำไรสุทธิ 10.49 ล้านบาท จำนวน 1.68 ล้านบาท หรือเพิ่มขึ้น 16.02%
ทั้งนี้ ผลประกอบการของบริษัทปรับตัวดีขึ้นจากการให้บริการเดินรถโดยสารรับส่งบุคลากรกับลูกค้ารายใหม่ นอกจากนี้ยังได้รับอานิสงส์จากราคาน้ำมันที่ปรับตัวลดลง และการควบคุมค่าใช้จ่ายเกี่ยวกับรถให้อยู่ในระดับคงที่
“บริษัทคาดว่าผลการดำเนินงานในปีนี้จะสามารถทำนิวไฮต่อเนื่องทั้งปี จากการให้บริการที่เพิ่มขึ้น อีกทั้งอัตรากำไรขั้นต้นมีแนวโน้มที่ดีขึ้น โดยมีปัจจัยหลักมาจากรถที่หมดค่าเสื่อมในปี 61 จำนวน 20 คัน ซึ่งจะเป็นพื้นฐานใหม่ของอัตรากำไรขั้นต้นในปีนี้ โดยบริษัทตั้งเป้าไว้ไม่ต่ำกว่า 25% ขณะที่รายได้รวมในปีนี้จะเติบโตตามเป้าหมายที่วางไว้ไม่ต่ำกว่า 10-15% หรือ 465 ล้านบาท” นายปิยะ กล่าว
สำหรับแนวโน้มธุรกิจของบริษัทในช่วงไตรมาส 2 สามารถขยายตัวในเกณฑ์ดีต่อเนื่อง จากการรับรู้รายได้เต็มไตรมาสจากลูกค้าใหม่ ขณะเดียวกันบริษัทยังคงเดินหน้าเจรจากับลูกค้าอย่างต่อเนื่อง อย่างไรก็ตาม บริษัทยังคงมุ่งเน้นการพัฒนาระบบบริหารจัดการการเดินรถให้มีประสิทธิภาพ รวมถึงการพัฒนาบุคลากร เพื่อรักษาคุณภาพในการให้บริการอย่างต่อเนื่อง อีกทั้งบริหารจัดการต้นทุนในด้านต่างๆ อย่างเหมาะสม